Rũgano rwa 50: Atumia Erĩ Omĩrĩru
Rĩrĩa Aisiraeli maatonyaga thĩna-inĩ, maakayagĩra Jehova. Jehova aamacokagĩria na kũmahe atongoria omĩrĩru aakũmateithia. Biblia ĩĩtaga atongoria aya atuithania. Joshua nĩwe warĩ mũtuithania wa mbere, amwe a atuithania thutha wake maarĩ Othinieli, Ehudu na Shamigari. Angĩ a arĩa maateithirie Isiraeli maarĩ atumia ta Debora na Jaeli.
Debora aarĩ mũnabii mũndũ- wa-nja. Jehova aamũheaga ũhoro wa maũndũ marĩa magoka, nake akeera andũ ũrĩa Jehova oigĩte. Debora o nake aarĩ mũtuithania. Aikaraga gĩtina-inĩ kĩa mũkĩndũ mwena ũmwe wa irĩma bũrũri wĩ irĩma, nao andũ magathiaga harĩ we gũtuithanio cira.
Ihinda-inĩ rĩrĩ, Jabini nĩwe mũthamaki wa Kanaani. Aarĩ na ngari cia ita 900. Ita rĩake rĩarĩ na hinya ũ atĩ Aisiraeli aingĩ maatũmirũo matuĩke ndungata cia Jabini. Mũnene wa mbũtũ cia Mũthamaki Jabini eetagwo Sisera.
Mũthenya ũmwe Debora agĩtũmanĩra Baraka Mũtuithania cira, akĩmwĩra atĩrĩ: ‘Jehova oigĩte ũũ: “Thiĩ ũrorete Kĩrĩma kĩa Taboru, na woe andũ 10,000. Niĩ na niĩ nĩngũgucĩrĩria Sisera. Na nĩngũmũrekereria ndĩmũneane moko-inĩ maku.”’
Baraka akĩĩra Debora atĩrĩ: ‘Wee wakorũo nĩũgũtwarana na niĩ-rĩ, o na niĩ nĩngũthiĩ.’ Debora agĩtwarana nake no ningĩ akĩĩra Baraka ũũ: ‘Tiwe ũkũgĩa na gĩtĩo nĩ ũndũ wa ũhotani nĩ gũkorũo Jehova nĩekũrekereria Sisera amũneane moko-inĩ ma mũndũ-wa-nja.’ Ũguo noguo gwatuĩkire.
Baraka agĩikũrũka kuuma Kĩrĩma kĩa Taboru agacemanie na mbũtũ cia Sisera. O rĩmwe Jehova agĩtũma kũgĩe kĩguũ, na thũ nyingĩ cia mbũtũ icio ikĩũrĩra maĩ-inĩ. Nake Sisera agĩkiuma ngari-inĩ yake akĩũra na magũrũ.
Kahinda kanini Sisera agĩkinya hema-inĩ ya Jaeli. Akĩmũnyita ũgeni na akĩmũhe iria. Sisera akĩambĩrĩria gũcũnga, na kahinda kanini agĩkoma biũ. Hĩndĩ ĩyo Jaeli agĩkĩoya higĩ ya hema akĩmĩgũthĩra thikĩrĩrio-inĩ ya mũndũ ũcio mũũru. Thutha-inĩ, rĩrĩa Baraka okire, akĩonio Sisera arĩ mũkuũ! Nĩ ũndũ ũcio no ũkĩone atĩ ũrĩa Debora akiugĩte ũguo nĩguo gwatuĩkire.
Mũthia-inĩ Mũthamaki Jabini nĩoragirũo, na Aisiraeli magĩkĩgĩa na thayũ rĩngĩ gwa kahinda.
Atiirĩrĩri 2:14-22; 4:1-24; 5:1-31.
Ciũria
- Atuithiania nĩa, na marĩĩtwa ma amwe ao nĩ marĩkũ?
- Debora aatũgĩrĩtio na wĩra ũrĩkũ wa mwanya, na wahutĩtie kĩĩ?
- Rĩrĩa Aisiraeli mehĩtĩirũo nĩ Mũthamaki Jabini na Sisera mũtongoria wa mbũtũ ciake cia ita-rĩ, nĩ ndũmĩrĩri ĩrĩkũ ya Jehova Debora aheire Baraka Mũtuithania wa cira, na oigire nũũ ũgatĩĩithio?
- Jaeli onanirie atĩa atĩ aarĩ mũtumia mũmĩrĩru?
- Gwatuĩkire atĩa thutha wa gĩkuũ gĩa Mũthamaki Jabini?
Ciũria ingĩ
- Thoma Atiirĩrĩri 2:14-22.
Nĩ atĩa Aisiraeli merehereire marakara ma Jehova, na ũndũ ũcio ũtũrutaga atĩa? (Atiir. 2:20; Thim. 3:1, 2; Ezek. 18:21-23)
- Thoma Atiirĩrĩri 4:1-24.
Atumia Akristiano a ũmũthĩ-rĩ, maangĩĩruta ithomo rĩrĩkũ rĩgiĩ wĩtĩkio na ũmĩrĩru kuumana na mũhaano wa Debora na Jaeli? (Atiir. 4:4, 8, 9, 14, 21, 22; Thim. 31:30; 1 Kor. 16:13)
- Thoma Atiirĩrĩri 5:1-31.
Rwĩmbo rũa ũhotani wa Baraka na Debora rũngĩhũthĩrũo atĩa ta mahoya makoniĩ mbaara ya Hari-Magedoni ĩrĩa yũkĩte? (Atiir. 5:3, 31; 1 Maũ. 16:8-10; Kũg. 7:9, 10; 16:16; 19:19-21)
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn